Et sirligt system af selskaber i Danmark, Holland, Bermuda og Delaware ligger bag selskabet Uber, der ejes af en bred kreds af kapitalstærke investorer - og det er et system, der ultimativt kan resultere i, at der ikke vil blive afregnet skat i Danmark.

Det siger skatteekspert Thorbjørn Helmo Madsen fra selskabet Timevision, der har gennemgået Ubers selskabskonstruktion for DR.

- Det er ganske lovligt, det der foregår, men der er altså ikke nogen skattepenge, der ender i Danmark fra Ubers side, siger Thorbjørn Helmo Madsen.

Læs også : Politiet til Uber-chauffører: Vi klipper jeres nummerplader

En tur med en Uber-vogn afregnes fra Ubers selskab i Holland, der sørger for at betale chaufføren de 80 procent, mens Uber selv beholder de 20 procent i det hollandske selskab.

Det bekræfter Ubers direktør i Danmark:

- De 20 procent bliver beskattet i Holland, siger Mathias Thomsen til 21Søndag.

Chauffører skal selv opgive skat

Det er op til chaufførerne at opgive indtægten til det danske skattevæsen - men Uber selv, ser ikke ud til skulle beskattes i Danmark, lyder vurderingen.

Læs også : Uber-chauffører tjener håndører

Det hollandske selskab er ejet af selskabet Uber International, der igen ejes af Neben LLC, der hører hjemme på henholdvis Bermuda og i Delaware - en konstruktion, der sender ejerskabet i skatteparadis, hvor skatten lander på et rundt nul. Ingen kender pengestrømmene i selskabet, men intet tyder på, at foregår noget ulovligt.

- Efter den selskabskonstruktion, som jeg har fået udleveret her, så betaler Uber selskabsskat på Bermuda. Og der betaler de ingenting, fordi selskabsskatteprocenten er nul, siger Thorbjørn Helmo Madsen.

Ikke en usædvanlig konstruktion

Det er ikke usædvanligt, at teknologigiganter og andre selskaber benytter en selskabskonstruktion, hvori der indgår skattelylande.

En af de mest kendte fiduser hedder The Double Irish Dutch Sandwich - en fidus, hvor pengene går via selskaber i Holland og Irland til netop Bermuda eller Cayman-øerne.

Via sådanne skattetricks kan selskaber helt lovligt benytte forskelle i forskellige landes skattesystemer, og dermed undgå at betale skat.

Læs også : Kontroversiel taxa-app vokser vildt i Danmark

Fordi Uber ikke er børsnoteret og derfor ikke giver indsigt i sine tal, er det dog uvist, om selskabet overhovedet har et overskud at beskatte.

- Men efter den konstruktion, der er forelagt her, der er der vist ingen tvivl om, at de bliver sendt videre til skattely, siger Thorbjørn Helmo Madsen.

Uber fastholder, at selskabet betaler den skat, det skal.